text:
ползват от разпоредбите на настоящото споразумение, ако плавателните им съдове са регистрирани в съответствие с приложимото законодателство на въпросната държава членка или на Република Армения и плават под знамето на държавата членка или на Република Армения;
 ж)
 „дъщерно дружество“ на юридическо лице от една от страните означава юридическо лице, ефективно контролирано от друго юридическо лице от тази страна (1);
 з)
 „клон“ на юридическо лице означава място на стопанска дейност без правосубектност, което изглежда постоянно, като например разширение на дружество майка, има собствена управленческа структура и е материално обезпечено да води преговори с трети лица, така че последните, независимо че знаят, че при необходимост се установява юридическа връзка с дружеството майка, чиято централа е в чужбина, не се налага да работят директно с това дружество майка, но могат да извършват стопанска дейност с мястото на стопанска дейност, което представлява разширението;
 и)
 „установяване“ означава:
 i)
 за юридически лица от една от страните — юридическите лица да предприемат и извършват стопански дейности посредством учредяване, включително придобиване, на юридическо лице или създаване на клон или представителство в Европейския съюз или съответно в Република Армения;
 ii)
 за физически лица от една от страните — физическите лица да предприемат и извършват стопански дейности като самостоятелно заети лица или да създават предприятия, и по-специално дружества, върху които упражняват ефективен контрол;
 й)
 „стопански дейности“ включва дейности от промишлен, търговски и професионален характер и занаятчийски дейности и не обхваща дейности, извършвани в процеса на упражняване на държавната власт;
 к)
 „упражняване на дейност“ означава осъществяването на стопански дейности;
 л)
 „услуги“ означава всяка услуга във всеки сектор с изключение на услугите, предоставяни в процеса на упражняване на държавната власт;
 м)
 „услуги и други дейности, извършвани в процеса на упражняване на държавната власт“ означава услуги или дейности, които не са извършвани нито на търговска основа, нито в конкуренция с един или повече икономически оператори;
 н)
 „трансгранично предоставяне на услуги“ означава предоставяне на услуги:
 i)
 от територията на една от страните към територията на другата страна; или
 ii)
 на територията на една от страните към потребител на услугата от другата страна;
 о)
 „доставчик на услуга“ на една от страните" означава всяко физическо или юридическо лице от една от страните, което предоставя или желае да предоставя услуга; и
 п)
 „предприемач“ означава физическо или юридическо лице от една от страните, което извършва или се стреми да извършва стопанска дейност чрез установяване.
 Раздел Б
 Установяване
 Член 143
 Приложно поле
 Настоящият раздел се прилага по отношение на мерки, приети или запазени от страните, засягащи установяването по отношение на всички стопански дейности, с изключение на:
 a)
 добив, производство и преработка (2) на ядрени материали;
 б)
 производство и търговия на оръжия, боеприпаси и военно оборудване;
 в)
 аудио-визуални услуги;
 г)
 национален морски каботажен превоз (3); и
 д)
 услуги в сферата на вътрешния и международния въздушен транспорт (4), независимо дали редовни или извънредни, както и услуги, пряко свързани с упражняването на търговски права, различни от:
 i)
 услуги по ремонт и поддръжка на въздухоплавателни средства, по време на които въздухоплавателното средство е извадено от експлоатация;
 ii)
 продажба и маркетинг на услуги по


text:
въздушен транспорт;
 iii)
 услуги, свързани с компютризирани системи за резервация (CRS);
 iv)
 наземно обслужване; както и
 v)
 услуги по експлоатацията на летище.
 Член 144
 Национално третиране и третиране като най-облагодетелствана нация
 1. При спазване на резервите, посочени в приложение VIII-Д към настоящото споразумение, с влизането в сила на настоящото споразумение Република Армения предоставя:
 a)
 по отношение на установяването на дъщерни дружества, клонове и представителства на физически или юридически лица от Европейския съюз — третиране, което е не по-малко благоприятно от третирането на своите собствени юридически лица, клонове и представителства или на юридическо лице, клон и представителство на която и да е трета държава, в зависимост от това кое е по-доброто от двете; както и
 б)
 по отношение на упражняването на дейност от дъщерни дружества, клонове и представителства на физически или юридически лица от Европейския съюз в Република Армения, след като вече са установени, третиране, което е не по-малко благоприятно от третирането на своите собствени юридически лица, клонове и представителства или на юридическо лице, клон и представителство на която и да е трета държава, в зависимост от това кое е по-доброто от двете (5).
 2. При спазване на резервите, посочени в приложение ХVI-А към настоящото споразумение, с влизането в сила на настоящото споразумение Европейският съюз предоставя:
 a)
 по отношение на установяването на дъщерни дружества, клонове и представителства на физически или юридически лица от Република Армения — третиране, което е не по-малко благоприятно от третирането, предоставяно от Европейския съюз на неговите собствени юридически лица, клонове и представителства или на юридическо лице, клон и представителство на която и да е трета държава, което е по-доброто от двете; както и
 б)
 по отношение на упражняването на дейност от дъщерни дружества, клонове и представителства на физически или юридически лица от Република Армения в Европейския съюз, след като вече са установени, третиране, което е не по-малко благоприятно от това на неговите собствени юридически лица, клонове и представителства; или на юридическо лице, клон и представителство на юридическо лице на която и да е трета държава, което е по-доброто от двете (6).
 3. При спазване на резервите, изброени в приложения VIII-A и VIII-Д, страните не приемат нови мерки, с които се въвежда дискриминация по отношение на установяването на юридически лица от другата страна на тяхна територия или по отношение на упражняването на дейност, след като вече са установени, в сравнение със собствените си юридически лица.
 Член 145
 Преглед
 С оглед на постепенното либерализиране на условията за установяване, когато Комитетът за партньорство заседава в състав „Търговия“, той редовно прави преглед на правната уредба (7) и средата за установяване.
 Член 146
 Други споразумения
 Никоя от разпоредбите на настоящата глава не се тълкува като ограничаваща правата на инвеститорите на страните да се възползват от по-благоприятно третиране, предоставено им по силата на действащо или бъдещо международно инвестиционно споразумение, по което някоя от държавите членки и Република Армения са страни.
 Член 147
 Стандарт за третирането на клонове и представителства
 1. Разпоредбите на член 144 не възпрепятстват прилагането от една от страните на особени мерки относно установяването и упражняването на дейност на нейна територия

type: contracts

jurisdiction: EU


text:
на клонове и представителства на юридически лица на другата страна, нерегистрирани като юридическо лице на територията на първата страна, ако тези мерки са обосновани от законови или технически различия между такива клонове и представителства, в сравнение с клоновете и представителствата на юридически лица, регистрирани на територията на първата страна, или по отношение на финансови услуги поради съображения от пруденциален характер.
 2. Разликата в третирането не излиза извън границите на строго необходимото в резултат на такива законови или технически различия, или — по отношение на финансови услуги, поради съображения от пруденциален характер.
 Раздел В
 Трансгранично предоставяне на услуги
 Член 148
 Приложно поле
 Настоящият раздел се прилага по отношение на мерките, приети от страните, които засягат трансграничното предлагане на услуги във всички сектори на услуги, с изключение на:
 a)
 аудио-визуални услуги;
 б)
 национален морски каботажен превоз (8); както и
 в)
 услуги в сферата на вътрешния и международния въздушен транспорт (9), независимо дали редовни или извънредни, както и услуги, пряко свързани с упражняването на търговски права, различни от:
 i)
 услуги по ремонт и поддръжка на въздухоплавателни средства, по време на които въздухоплавателното средство е извадено от експлоатация;
 ii)
 продажба и маркетинг на услуги по въздушен транспорт;
 iii)
 услуги, свързани с компютризирани системи за резервация (CRS);
 iv)
 услуги по наземно обслужване; както и
 v)
 услуги по експлоатацията на летище.
 Член 149
 Достъп до пазара
 1. По отношение на достъпа до пазара чрез трансграничното предоставяне на услуги всяка страна предоставя на услугите и на доставчиците на услуги от другата страна не по-малко благоприятно третиране от предвиденото в специфичните задължения, съдържащи се в приложения VIII-Б и VIII-Е.
 2. В секторите, в които са поети задължения по отношение на достъпа до пазара, никоя от страните не може да приема или запазва на цялата си територия или на част от нея, освен ако не е посочено друго в приложения VIII-Б и VIII-Е, следните мерки:
 a)
 ограничения по отношение на броя на доставчиците на услуги, независимо дали под формата на количествени квоти, монополи, изключителни доставчици на услуги или на изисквания за тест за икономическа необходимост;
 б)
 ограничения по отношение на общата стойност на сделките с услуги или активи под формата на количествени квоти или на изискване за тест за икономическа необходимост; или
 в)
 ограничения по отношение на общия брой сделки в областта на услугите или на общото количество на извършените услуги, изразени като определени количествени единици под формата на квоти или изискване за тест за икономическа необходимост.
 Член 150
 Национално третиране
 1. В секторите, за които в приложения VIII-Б и VIII-Е са вписани задължения по отношение на достъпа до пазара и, съобразно определените в посочените приложения условия и квалификации, за всички мерки, които засягат трансграничното предоставяне на услуги, всяка страна предоставя на услугите и доставчиците на услуги от другата страна третиране, което е не по-малко благоприятно от третирането, предоставено на собствените ѝ сходни услуги и доставчици на услуги.
 2. Всяка от страните може да изпълни изискването по параграф 1, като предоставя на услугите и на доставчиците на услуги от другата страна третиране, което е формално еднакво или формално различно


text:
от предоставеното на собствените ѝ сходни услуги и доставчици на услуги.
 3. Формално еднаквото или формално различното третиране се счита за по-малко благоприятно, ако то променя условията на конкуренция в полза на услуги или доставчици на услуги от една от страните в сравнение със сходни услуги или доставчици на услуги от другата страна.
 4. Специфичните задължения, поети по настоящия член, не могат да се тълкуват по начин, който да изисква от която е да е от страните да компенсира присъщи конкурентни недостатъци, произтичащи от чуждестранния характер на съответните услуги или доставчици на услуги.
 Член 151
 Списък на задълженията
 1. Секторите, либерализирани от всяка от страните съгласно настоящата глава, и ограниченията под формата на резерви по отношение на достъпа до пазара и националното третиране, приложими към услугите и доставчиците на услуги от другата страна в тези сектори, са изброени в списъците на задълженията, които се съдържат в приложения VIII-Б и VIII-Е.
 2. Без да се засягат правата и задълженията на страните, каквито са или каквито могат да възникнат в рамките на Конвенцията на Съвета на Европа за трансгранична телевизия от 1989 г. и Европейската конвенция за кинематографската копродукция от 1992 г., в списъците на задълженията в приложения VIII-Б и VIII-Е не се съдържат задължения относно аудиовизуалните услуги.
 Член 152
 Преглед
 С цел постепенната либерализация на трансграничното предоставяне на услуги между страните Комитетът за партньорство, заседаващ в състав „Търговия“, редовно прави преглед на списъците със задължения, посочени в членове 149—151. При прегледа се вземат предвид, наред с другото, процесът на постепенно сближаване, посочен в членове 169, 180 и 192, и неговото отражение върху премахването на оставащите пречки пред трансграничното предоставяне на услуги между страните.
 Раздел Г
 Временно присъствие на физически лица за стопански цели
 Член 153
 Приложно поле и определения
 1. Без да се засяга член 141, параграф 5, настоящият раздел се прилага за мерки, приети от страните по отношение на влизането и временния престой на тяхна територия на ключов персонал, дипломирани стажанти, търговски представители, доставчици на услуги по договор и независими специалисти.
 2. За целите на настоящия раздел:
 a)
 „ключов персонал“ означава физически лица, наети в рамките на юридическо лице от една от страните, различно от организация с нестопанска цел (10), на които са възложени създаването или практическият контрол, управлението и упражняването на дейност във връзка с установяване и които са „лица на бизнес посещение за целите на установяването“ или „служители по вътрешнокорпоративни трансфери“;
 б)
 „лица на бизнес посещение за целите на установяването“ означава физически лица на ръководна длъжност, на които е възложено осигуряването на установяване, които не предлагат и не предоставят услуги и не участват в каквато и да е стопанска дейност извън дейността, която се изисква за целите на установяването, и които не получават възнаграждение от източник, намиращ се в приемащата страна;
 в)
 „служители по вътрешнокорпоративни трансфери“ означава физически лица, наети от юридическо лице от една от страните или съдружници в него поне от една година, които са временно преместени към установено предприятие, което може да представлява дъщерно дружество, клон или дружество майка на юридическото лице на територията на


text:
другата страна, и които са „лица на ръководна длъжност“ или „специалисти“;
 г)
 „лица на ръководна длъжност“ означава физически лица, които работят на ръководна длъжност в рамките на юридическо лице, основно се занимават с управлението на установено предприятие и са под общия надзор или ръководство предимно на управителния съвет или на акционерите/съдружниците в предприятието или техни равностойни органи, и чиято роля включва най-малко:
 i)
 управляване на установено предприятие или негов отдел или подразделение;
 ii)
 ръководене и контролиране на дейността на други служители с надзорни, професионални или ръководни функции; и
 iii)
 право лично да назначават и освобождават от длъжност служители или да дават препоръки за назначаването, освобождаването от длъжност или други кадрови въпроси;
 д)
 „специалисти“ означава лица, работещи в рамките на юридическо лице от една от страните, които притежават специални познания от ключово значение за производството, оборудването за научноизследователски дейности, техниките, процесите, процедурите или управлението на установеното предприятие;
 при оценката на тези познания се отчитат не само специфични за установеното предприятие знания, но и притежаването от лицето на високо ниво на квалификация, включително подходящ професионален опит, за вид работа или професия, изискваща специфични технически знания, включително принадлежност към акредитирана професия;
 е)
 „дипломирани стажанти“ означава физически лица, които са наети от юридическо лице от една от страните или от негов клон за най-малко една година, които притежават диплома за завършено висше образование и са временно прехвърлени в установеното предприятие на юридическото лице на територията на другата страна за целите на професионалното им развитие или за да бъдат обучени на определени стопански техники или методи (11);
 ж)
 „търговски представители“ (12) означава физически лица, представители на доставчик на услуги или на стоки от една от страните, които желаят да получат достъп и право на временен престой на територията на другата страна с цел договаряне на продажбата на услуги или на стоки или подписване на договорености с цел продажба на услуги или на стоки на този доставчик, които не извършват директни продажби на широката общественост, не получават възнаграждение от източник, намиращ се в приемащата страна, и не извършват търговско посредничество;
 з)
 „доставчици на услуги по договор“ означава физически лица, наети от юридическо лице от една от страните, което не е агенция за назначаване и за услуги по намиране на персонал и не действа чрез такава агенция, не е установено на територията на другата страна и е сключило договор bona fide за предоставяне на услуги, чийто краен потребител се намира на територията на другата страна, което налага временното присъствие на негови служители в тази страна с цел изпълнение на договора за предоставяне на услуги (13); и
 и)
 „независими специалисти“ означава физически лица, занимаващи се с предоставянето на услуга и установени като самостоятелно заети лица на територията на една от страните, които не са установени на територията на другата страна и които са сключили договор bona fide (не чрез агенция за назначаване и за услуги по намиране на персонал) за предоставяне на услуги, чийто краен потребител се намира на територията на тази друга страна, което налага временното им присъствие на нейна територия с цел изпълнение на договора за


text:
предоставяне на услуги (14);
 й)
 „квалификации“ означава дипломи, сертификати и други доказателства за официално придобита квалификация, издадени от орган, посочен в съответствие със законовите, подзаконовите или административните разпоредби, и удостоверяващи успешното завършване на професионално обучение.
 Член 154
 Ключов персонал и дипломирани стажанти
 1. В секторите, в които са поети задължения в съответствие с раздел Б, и при спазване на резервите, посочени в приложение VIII-В, всяка от страните разрешава на предприемачите от другата страна да наемат в своето установено предприятие физически лица от тази друга страна, при условие че те представляват ключов персонал или дипломирани стажанти съгласно определението в член 153. Влизането и временният престой на ключов персонал и дипломирани стажанти е за период до три години за служители по вътрешнокорпоративни трансфери, 90 дни в рамките на всеки 12 месеца за лица на бизнес посещение за целите на установяването и една година за дипломирани стажанти.
 2. За всеки сектор, в който са поети задължения в съответствие с раздел Б, мерките, които страните не могат да приемат или запазят в сила на цялата си територия или на част от нея, освен ако в приложение VIII-В не е посочено друго, представляват ограничения за общия брой на физическите лица, които даден предприемач може да наеме като ключов персонал и дипломирани стажанти в определен сектор под формата на количествени квоти или изискване за тест за икономическа необходимост и като дискриминационни ограничения.
 Член 155
 Търговски представители
 За всеки сектор, за който са поети задължения в съответствие с раздел Б или В, и при спазване на резервите, посочени в приложение VIII-В, всяка от страните разрешава влизането и временния престой на търговски представители за период до 90 дни в рамките на всеки 12 месеца.
 Член 156
 Доставчици на услуги по договор
 1. Страните потвърждават своите съответни задължения, произтичащи от задълженията им съгласно Общото споразумение по търговията с услуги на СТО по отношение на влизането и временния престой на доставчици на услуги по договор.
 2. В съответствие с приложения VIII-Г и VIII-Ж всяка от страните разрешава предоставянето на услуги на своя територия от доставчици на услуги по договор от другата страна, при посочените по-долу условия:
 a)
 физическите лица временно се занимават с предоставянето на услуга в качеството си на служители на юридическо лице, което е сключило договор за услуга със срок, не по-дълъг от 12 месеца;
 б)
 физическите лица, които влизат на територията на другата страна, предлагат тези услуги в качеството си на служители на предоставящото услугите юридическо лице в продължение на най-малко една година непосредствено преди датата на подаване на заявлението за влизане в другата страна и освен това към датата на подаване на заявлението за влизане в другата страна притежават най-малко три години професионален опит (15) в сектора на стопанска дейност, който е предмет на договора;
 в)
 физическите лица, които влизат в другата страна, притежават:
 i)
 диплома за завършено висше образование или квалификация, която удостоверява равностойно ниво на знания (16); и
 ii)
 професионална квалификация за упражняване на дейност, когато това се изисква от законовите и подзаконовите актове или други мерки на страната, в която се предоставя услугата;


text:
г)
 физическите лица не получават друго възнаграждение за предоставянето на услуги на територията на другата страна освен възнаграждението, изплатено от юридическото лице, наело физическото лице;
 д)
 влизането и временният престой на физически лица в съответната страна са с обща продължителност, която в рамките на всеки 12 месеца не превишава общо шест месеца, а за Люксембург — 25 седмици, или срока на договора, в зависимост от това коя продължителност е по-кратка;
 е)
 достъпът, предоставен по настоящия член, е свързан само с дейността по предоставяне на услуга, която е предмет на договора, и не предоставя право за упражняване на професия с професионалното звание, признато в страната, на чиято територия се предоставя услугата; и
 ж)
 броят на лицата, обхванати от договора за предоставяне на услуга, не превишава броя лица, необходими за изпълнението на договора, съгласно законовите и подзаконовите актове или други мерки на страната, на чиято територия се предоставя услугата.
 Член 157
 Независими специалисти
 В съответствие с приложения VIII-Г и VIII-Ж всяка от страните разрешава предоставянето на услуги на своя територия от независими специалисти от другата страна при посочените по-долу условия:
 a)
 физическите лица временно се занимават с предоставянето на услуга в качеството си на самостоятелно заети лица, установени в другата страна, и са сключили договор за услуга със срок, не по-дълъг от 12 месеца;
 б)
 към датата на подаване на заявлението за влизане в другата страна физическите лица, които влизат на територията на другата страна, притежават най-малко шест години професионален опит в сектора на стопанска дейност, който е предмет на договора;
 в)
 физическите лица, които влизат в другата страна, притежават:
 i)
 диплома за завършено висше образование или квалификация, която удостоверява равностойно ниво на знания (17); и
 ii)
 професионални квалификации за упражняване на дейност, когато това се изисква от законовите и подзаконовите актове или други мерки на страната, в която се предоставя услугата;
 г)
 влизането и временният престой на физически лица в съответната страна са с обща продължителност, която в рамките на всеки 12 месеца не превишава общо шест месеца, а за Люксембург — 25 седмици, или срока на договора, в зависимост от това коя продължителност е по-кратка; и
 д)
 достъпът, предоставен по настоящия член, е свързан само с дейността по предоставяне на услуга, която е предмет на договора, и не предоставя право за упражняване на професия с професионалното звание, признато в страната, на чиято територия се предоставя услугата.
 Раздел Д
 Регулаторна уредба
 Подраздел I
 Вътрешни разпоредби
 Член 158
 Приложно поле и определения
 1. Настоящият раздел се прилага за мерките на страните, свързани с изисквания и процедури за лицензиране и с изисквания и процедури за квалификация, които засягат:
 a)
 трансграничното предоставяне на услуги;
 б)
 установяването на тяхна територия на физически и юридически лица от една от страните; и
 в)
 временния престой на тяхна територия на физическите лица, посочени в член 153.
 2. При трансгранично предоставяне на услуги настоящият раздел се прилага единствено за секторите, за които страната е поела специфични задължения и до степента, до която те се прилагат. При установяване настоящият раздел не се прилага за сектори, доколкото е посочена резерва в


text:
приложения VIII-A и VIII-Д. При временен престой на физически лица настоящият раздел не се прилага за сектори, доколкото е посочена резерва в приложения VIII-В, VIII-Г и VIII-Ж.
 3. Настоящият раздел не се прилага за мерки, доколкото тези мерки представляват ограничения, за които се прилагат списъците със задължения.
 4. За целите на настоящия раздел:
 a)
 „изисквания за лицензиране“ означава материалноправни изисквания, с изключение на изискванията за квалификация, на които физическите или юридическите лица трябва да отговарят, за да придобият, изменят или подновят разрешение за извършване на дейностите, посочени в параграф 1;
 б)
 „процедури за лицензиране“ означава административни или процедурни правила, които физическите или юридическите лица, които желаят да получат разрешение за извършването на дейностите, посочени в параграф 1, включително за изменението или подновяването на лиценз, трябва да спазват, за да докажат, че отговарят на изискванията за лицензиране;
 в)
 „изисквания за квалификация“ означава материалноправни изисквания, свързани с компетентността на физическите лица да предоставят услуга, за които трябва да бъдат представени доказателства с цел получаването на разрешение за предоставянето на услуга;
 г)
 „процедури за квалификация“ означава административни или процедурни правила, които физическите лица трябва да спазват, за да докажат, че отговарят на изискванията за квалификация с цел да получат разрешение за предоставяне на дадена услуга; и
 д)
 „компетентен орган“ означава централен, регионален или местен орган на управление или неправителствен орган, упражняващ правомощията, възложени му от централни, регионални или местни органи на управление, който взема решение относно разрешаването на предоставянето на услуга, включително чрез установяване, или относно разрешаването на установяване за извършване на стопанска дейност, която не е свързана с предоставяне на услуги.
 Член 159
 Условия за лицензиране и квалификация
 1. Всяка от страните гарантира, че мерките, свързани с изискванията и процедурите за лицензиране и за квалификация, се основават на критерии, които изключват възможността за компетентните органи да упражняват произволно своето право на преценка.
 2. Критериите, посочени в параграф 1, са:
 a)
 пропорционални на определена цел на обществената политика;
 б)
 ясни и недвусмислени;
 в)
 обективни;
 г)
 предварително установени;
 д)
 предварително публично оповестени; и
 е)
 прозрачни и достъпни.
 3. Разрешение или лиценз се издават, след като бъде установено чрез подходящо проучване, че са изпълнени условията за получаване на разрешение или лиценз.
 4. Всяка от страните създава или поддържа съдебни, арбитражни или административни съдилища или процедури с цел извършването на незабавен контрол по искане на засегнат предприемач или доставчик на услуги и, когато има основания за това, предприемането на подходящи мерки за правна защита по отношение на административни актове относно установяване, трансгранично предлагане на услуги или временно присъствие на физически лица със стопанска цел. Когато тези процедури не са независими от органа, на който е възложено приемането на въпросния административен акт, всяка от страните гарантира, че процедурите действително позволяват обективен и безпристрастен контрол.
 5. Когато броят на наличните лицензи за дадена дейност е ограничен поради недостиг на наличните природни ресурси или технически капацитет, всяка от страните прилага процедура за подбор на потенциални кандидати, с която се предоставят пълни гаранции за безпристрастност и прозрачност, включително, по-специално, подходящо оповестяване относно започването, провеждането и приключването на процедурата.
 6. Съгласно


text:
изискванията, посочени в настоящия член, при установяването на правилата за процедурата за подбор всяка от страните може да вземе предвид законосъобразните цели на обществената политика, включително съображения, свързани със здравето, безопасността, защитата на околната среда и опазването на културното наследство.
 Член 160
 Процедури за лицензиране и квалификация
 1. Процедурите и формалностите, свързани с лицензирането и квалификацията, са ясни, предварително публично оповестени и предоставят на заявителите гаранции, че тяхното заявление ще бъде разгледано по обективен и безпристрастен начин.
 2. Процедурите и формалностите, свързани с лицензирането и квалификацията, са възможно най-опростени и не усложняват или забавят ненужно предоставянето на услугата. Всички лицензионни такси (18), които могат да възникнат за заявителя в резултат на подаването на заявление, са в разумен размер и са пропорционални на разходите за съответните процедури за издаване на разрешение.
 3. Всяка от страните гарантира, че решенията на компетентния орган и процедурите, използвани от него в процеса на лицензиране или на издаване на разрешение, са безпристрастни по отношение на всички заявители. Компетентният орган взема своето решение независимо и не се отчита пред който и да е доставчик на услугите, за които се изисква лицензът или разрешението.
 4. Когато са предвидени конкретни срокове за заявленията, заявителят разполага с разумен срок за подаване на заявлението. Компетентният орган започва своевременно обработването на заявлението. По възможност заявленията се приемат в електронен формат при същите условия за автентичност като заявленията на хартиен носител.
 5. Всяка от страните гарантира, че обработването на заявлението, включително достигането на окончателно решение, се извършва в разумен срок от подаването на пълно заявление. Всяка от страните се стреми към установяване на нормална времева рамка за обработването на заявленията.
 6. В разумен срок след получаването на заявление, което счита за непълно, компетентният орган уведомява заявителя, предоставя му възможност да отстрани пропуските и посочва, доколкото е възможно, изискващата се информация за допълването на заявлението.
 7. Когато е възможно, вместо оригиналните документи се приемат заверени копия.
 8. Компетентният орган уведомява заявителя в писмена форма и незабавно, ако заявлението е отхвърлено. По принцип при поискване на заявителя се предоставят също така причините за отказа на заявлението и информация относно срока за обжалване на решението.
 9. Всяка от страните гарантира, че след като бъдат предоставени, лицензите или разрешенията пораждат действие своевременно в съответствие с реда и условията, посочени в тях.
 Подраздел II
 Разпоредби с общо приложение
 Член 161
 Взаимно признаване
 1. Никоя от разпоредбите на настоящата глава не се тълкува като възпрепятстваща която и да е страна да изисква от физическите лица да притежават необходимите квалификации и/или професионален опит, изисквани за съответния сектор на стопанска дейност на територията на съответната страна, в която се предоставя услугата.
 2. Всяка от страните насърчава съответните професионални организации на своята територия да предоставят на Комитета за партньорство, заседаващ в състав „Търговия“, препоръки относно взаимното признаване на квалификациите и професионалния опит с цел пълно или частично изпълнение от страна на предприемачите и на доставчиците на услуги на критериите, прилагани от всяка страна за одобряването, лицензирането, упражняването на дейност и сертифицирането на предприемачите и на доставчиците на услуги, по-специално в сектора на


text:
професионалните услуги.
 3. При получаване на препоръка, посочена в параграф 2, Комитетът за партньорство, заседаващ в състав „Търговия“, разглежда тази препоръка в разумен срок с цел да определи дали тя е съвместима с настоящото споразумение, и въз основа на съдържащата се в нея информация оценява по-специално:
 a)
 степента на сходност на стандартите и критериите, прилагани от всяка от страните за разрешаването, лицензирането, упражняването на дейност и сертифицирането на предприемачите и на доставчиците на услуги; и
 б)
 потенциалната икономическа стойност на споразумение за взаимното признаване на квалификациите и професионалния опит.
 4. Когато посочените в параграф 3 изисквания са изпълнени, Комитетът за партньорство, заседаващ в състав „Търговия“, определя необходимите стъпки за провеждането на преговори за споразумение за взаимно признаване и след това препоръчва компетентните органи да започнат преговорите.
 5. Всяко такова споразумение трябва да бъде съвместимо със съответните разпоредби на Споразумението за СТО, и по-специално с член VII от Общото споразумение по търговията с услуги (ГАТС), съдържащо се в приложение 1Б към Споразумението за СТО.
 Член 162
 Прозрачност и разкриване на поверителна информация
 1. Всяка от страните своевременно отговаря на всички запитвания на другата страна за конкретна информация относно всяка от нейните общоприложими мерки или международни споразумения, които се отнасят до настоящото споразумение или го засягат. Всяка от страните създава също така един или повече информационни центрове, които да предоставят, при поискване, конкретна информация по тези въпроси на предприемачите и доставчиците на услуги от другата страна. Страните се уведомяват взаимно относно информационните центрове в срок от три месеца след влизане в сила на настоящото споразумение. От информационните центрове не се изисква да бъдат депозитари на закони и нормативни актове.
 2. Нищо в настоящото споразумение не изисква от страните да предоставят поверителна информация, разкриването на която би попречило на правоприлагането или по друг начин би навредило на обществения интерес, или би накърнило законните търговски интереси на конкретни публични или частни предприятия.
 Подраздел III
 Компютърни услуги
 Член 163
 Договорености относно компютърните услуги
 1. При либерализирането на търговията с компютърни услуги в съответствие с раздели Б, В и Г страните спазват разпоредбите на параграфи 2—4.
 2. Централната класификация на продуктите (CPC (19)) 84 — кодът на ООН, който се използва за описание на компютърните и свързаните с тях услуги — включва основните функции, използвани за предоставяне на всички компютърни и свързани с тях услуги: компютърни програми, определени като набор от инструкции, необходими за осигуряване на функционирането и взаимодействието между компютрите (включително тяхното разработване и прилагане), обработване и съхраняване на данни и свързани с това услуги, като например консултантски услуги и услуги по обучение на персонала на клиентите. Технологичното развитие доведе до нараснало предлагане на такива услуги като набор или пакет от свързани услуги, включващи всички или част от тези базови функции. Например всеки един от видовете услуги уеб/домейн-хостинг, извличане на данни и изчислителни услуги по технологията GRID се състои от комбинация от основни функции по предоставяне на компютърни услуги.
 3. Компютърните и свързаните с тях услуги, без значение дали те са предоставени чрез мрежа, включително интернет, обхващат всички услуги, свързани с:
 a)
 консултантски услуги, разработване


text:
на стратегии, анализ, планиране, спецификация, дизайн, разработване, инсталиране, внедряване, интегриране, изпитване, откриване и отстраняване на неизправности, актуализация, техническа поддръжка, техническа помощ или управление на или за компютри или компютърни системи;
 б)
 компютърни програми, определени като набори от инструкции, необходими за осигуряване на функционирането и взаимодействието на компютрите (в отделните компютри и между тях), плюс консултантски услуги, разработване на стратегии, анализ, планиране, спецификация, дизайн, разработване, инсталиране, внедряване, интегриране, изпитване, откриване и отстраняване на неизправности, актуализация, адаптиране, техническо обслужване, поддръжка, техническа помощ, управление или употреба на или за компютърни програми;
 в)
 услуги за обработка, съхранение, хостинг на данни или поддържане на бази данни;
 г)
 техническо обслужване и ремонт на офис техника и оборудване, включително на компютри; или
 д)
 услуги по обучение на персонала на клиенти във връзка с компютърни програми, компютри или компютърни системи, некласифицирани другаде.
 4. Компютърните и свързаните с тях услуги позволяват предоставянето на други услуги, например банкиране, както по електронен път, така и по други начини. В тези случаи е важно да се направи разграничение между създаващата възможност услуга, например уеб хостинг или хостинг на приложение, и услуга, свързана със съдържанието, или същинската услуга, например банкиране, която се предоставя по електронен път. В тези случаи услугата, свързана със съдържанието, или същинската услуга не влиза в обхвата на CPC 84.
 Подраздел IV
 Пощенски услуги
 (20)
 Член 164
 Приложно поле и определения
 1. В настоящия подраздел са посочени принципите на регулаторната уредба за всички пощенски услуги.
 2. За целите на настоящия подраздел и раздели Б, В и Г:
 a)
 „лиценз“ означава разрешение, предоставено на отделен доставчик от регулаторен орган, което се изисква преди осъществяването на дейността по доставката на дадена услуга; и
 б)
 „универсална услуга“ означава постоянното предоставяне на минимален набор от пощенски услуги с уточнено качество на всички точки от територията на съответната страна.
 Член 165
 Предотвратяване на практики, нарушаващи функционирането на пазарите
 Всяка от страните гарантира, че нито един доставчик на пощенски услуги, за когото се прилага задължението за универсална услуга или пощенски монопол, не участва в практики, нарушаващи функционирането на пазарите, като например:
 a)
 използване на приходите от предоставянето на такава услуга за кръстосано субсидиране на предоставянето на услуга за експресна доставка или друга неуниверсална услуга за доставка; и
 б)
 извършване на необосновано разграничение между клиенти, например предприятия, експедитори на едро или посредници, които обединяват пощенските пратки на различни клиенти, по отношение на тарифите или на други условия за предоставянето на услуга, за която се прилага задължението за универсална услуга или пощенски монопол.
 Член 166
 Универсална услуга
 1. Всяка от страните има правото да определя вида на задължението за универсална услуга, която желае да поддържа. Подобни задължения не се считат за насочени срещу конкуренцията сами по себе си, при условие че се прилагат по прозрачен, недискриминационен и неутрален по отношение на конкуренцията начин и че не са по-обременяващи от необходимото за вида универсална услуга, определена от страната.
 2. Тарифите за универсалната услуга са достъпни, за да могат да бъдат удовлетворени нуждите на потребителите.
 Член 167
 Лицензи
 1. Всяка от страните полага усилия лицензите за услуги, които не попадат


text:
в обхвата на универсалната услуга, да бъдат заменени с обикновена регистрация.
 2. Когато се изисква лиценз:
 a)
 се оповестяват редът и условията за издаване на лицензи, които не бива да налагат тежест, по-голяма от необходимата за постигането на техните цели;
 б)
 причините за отказ за издаване на лиценз се съобщават на заявителя при поискване; и
 в)
 всяка от страните предвижда процедура за обжалване пред независим орган, която е прозрачна, недискриминационна и основана на обективни критерии.
 Член 168
 Независимост на регулаторния орган
 Регулаторният орган е юридически самостоятелен и не е подотчетен на който и да е доставчик на пощенски и куриерски услуги. Решенията на регулаторния орган и използваните от него процедури са безпристрастни по отношение на всички участници на пазара.
 Член 169
 Постепенно сближаване
 Страните признават значението на постепенното сближаване на законодателството на Република Армения относно пощенските услуги с това на Европейския съюз.
 Подраздел V
 Електронни съобщителни мрежи и услуги
 Член 170
 Приложно поле и определения
 1. В настоящия подраздел са посочени принципите на регулаторната уредба за предоставянето на електронни съобщителни мрежи и услуги, либерализирани съгласно раздели Б, В и Г.
 2. За целите на настоящия подраздел:
 a)
 „електронна съобщителна мрежа“ означава преносни системи и, когато е приложимо, комутационно или маршрутизиращо оборудване и други ресурси, включително неактивни мрежови елементи, които позволяват преноса на сигнали посредством проводници, радио, оптични или други електромагнитни способи;
 б)
 „електронна съобщителна услуга“ означава услуга, която се състои изцяло или основно в пренасянето на сигнали по електронни съобщителни мрежи, включително далекосъобщителни услуги и предавателни услуги в мрежи, използвани за разпръскване; тeзи услуги изключват услугите, осигуряващи или упражняващи редакторски контрол върху съдържанието, предавано посредством електронни съобщителни мрежи и услуги;
 в)
 „обществена електронна съобщителна услуга“ означава всяка електронна съобщителна услуга, за която една от страните изисква, изрично или фактически, да бъде предлагана на обществеността на общо основание;
 г)
 „обществена електронна съобщителна мрежа“ означава електронна съобщителна мрежа, която се използва изцяло или главно за предоставяне на електронни съобщителни услуги, достъпни за обществеността, и която позволява пренос на информация между крайни точки на мрежата;
 д)
 „обществена далекосъобщителна услуга“ означава всяка далекосъобщителна преносна услуга, за която дадена страна изисква, изрично или фактически, да бъде предлагана на обществеността на общо основание; тези услуги могат да включват, наред с другото, телеграф, телефон, телекс и предаване на данни, свързано обикновено с предаване в реално време на предоставена от клиент информация между две или повече точки, без по веригата да настъпва каквато и да е промяна във формата или съдържанието на информацията на клиента;
 е)
 „регулаторен орган в сектора на електронните съобщения“ означава орган или органи, натоварен(и) от дадена страна с регулирането на електронните съобщения, посочени в настоящия подраздел;
 ж)
 „основни съоръжения“ означава съоръжения на обществена електронна съобщителна мрежа или услуга, които:
 i)
 се предоставят изключително или основно от един или от ограничен брой доставчици; и
 ii)
 не могат да бъдат икономически или технически заместени по приемлив начин за предоставянето на услуга;
 з)
 „свързани съоръжения“ означава услуги, физическа инфраструктура и други съоръжения или елементи, свързани с електронна съобщителна мрежа или услуга, които правят възможно или позволяват предоставянето


text:
на услуги посредством тази мрежа или услуга или могат да правят това, и включват, наред с другото, сгради или подстъпи към сгради, окабеляване на сгради, антени, кули и други поддържащи конструкции, канали, кабелопроводи, стълбове, люкове и кутии;
 и)
 „основен доставчик“ (21) в сектора на електронните съобщения означава доставчик, който има способността съществено да въздейства на условията за участие по отношение на цената и предлагането на съответния пазар на електронни съобщителни услуги в резултат на контрол върху основни съоръжения или на използването на положението си на пазара;
 й)
 „достъп“ означава предоставянето на съоръжения или услуги на друг доставчик при определени условия с цел предоставяне на електронни съобщителни услуги и включва, наред с другото, достъп до:
 i)
 мрежови елементи и свързани съоръжения, който може да изисква свързване на оборудване чрез фиксирани или нефиксирани средства, по-специално тук се включва достъпът до абонатни линии и до съоръжения и услуги, необходими за предоставяне на услуги по абонатните линии;
 ii)
 физическа инфраструктура, включително сгради, канали и стълбове;
 iii)
 съответните програмни системи, включително системи за оперативна поддръжка;
 iv)
 информационни системи или бази данни за заявки за предварителна поръчка, доставка, поръчка, поддръжка и ремонт и за таксуване;
 v)
 системи за транслиране на номера или системи със сходна функционалност;
 vi)
 фиксирани и мобилни мрежи, по-специално за роуминг; и
 vii)
 услуги във виртуални мрежи;
 к)
 „взаимосвързаност“ означава физическото и логическото свързване на обществени електронни съобщителни мрежи, използвани от един и същ доставчик или от различни доставчици с цел да се позволи на потребителите на даден доставчик да общуват с потребителите на същия или на друг доставчик или да имат достъп до услуги, които могат да бъдат предоставяни от съответните страни или от други лица, имащи достъп до мрежата;
 л)
 „универсална услуга“ означава минималният набор от услуги с уточнено качество, които се предлагат на всички потребители на територията на една от страните, независимо от тяхното географско положение, и на достъпна цена; всяка страна взема решение относно нейното приложно поле и прилагане; и
 м)
 „преносимост на номерата“ означава възможността всички абонати на обществени електронни съобщителни услуги, които желаят, да запазват на същата територия същите телефонни номера без влошаване на качеството, надеждността или удобството, когато преминават от един към друг доставчик на обществени електронни съобщителни услуги.
 Член 171
 Регулаторен орган
 1. Всяка от страните гарантира, че регулаторните ѝ органи в сферата на електронните съобщителни мрежи и услуги са юридически самостоятелни и функционално независими от който и да е доставчик на електронни съобщителни мрежи, електронни съобщителни услуги или електронно съобщително оборудване.
 2. Страна, която притежава или контролира доставчици в сферата на електронните съобщителни мрежи или услуги, гарантира ефективното структурно разделение на регулаторната функция от дейностите, свързани със собствеността или контрола. Регулаторният орган действа независимо и не търси, нито приема указания от друг орган във връзка с изпълнението на задачите, които са му възложени по вътрешното право.
 3. Всяка от страните гарантира, че нейните регулаторни органи разполагат с достатъчно правомощия, за да регулират сектора, и с подходящи финансови и човешки ресурси, за да изпълняват възложените им задачи. Единствено апелативните органи, посочени в параграф 7, имат


text:
правомощия да спрат действието или да отменят решения на регулаторните органи.
 Задачите, възложени на регулаторния орган, се оповестяват публично по лесно достъпен и ясен начин, по-специално в случаите, когато с тези задачи е натоварен повече от един орган. Всяка от страните гарантира, че нейните регулаторни органи разполагат с отделен годишен бюджет. Този бюджет се оповестява публично.
 4. Решенията на регулаторните органи и използваните от тях процедури са безпристрастни по отношение на всички участници на пазара.
 5. Регулаторните органи упражняват своите правомощия по прозрачен начин и своевременно.
 6. Регулаторните органи разполагат с правомощието да гарантират, че доставчиците на електронни съобщителни мрежи и услуги им предоставят, незабавно при поискване, цялата информация, включително финансова информация, необходима на регулаторните органи, за да изпълняват функциите си в съответствие с настоящия подраздел. Изискваната информация е пропорционална на изпълнението на задачите на регулаторните органи и се обработва в съответствие с изискванията за поверителност.
 7. Засегнатият от решение на регулаторния орган потребител или доставчик има право да обжалва това решение пред апелативен орган, който е независим от страните в спора. Този орган, който може да бъде съд, разполага с подходящите експертни знания, за да изпълнява функциите си ефективно. Същността на спора се отчита надлежно, а механизмът за обжалване е ефективен. По отношение на органите, отговарящи за процедурите за преразглеждане, които не са съдебни органи по своя характер, всяка от страните гарантира, че мотивите за техните решения винаги се представят писмено и че тези решения подлежат също така на контрол от безпристрастен и независим съдебен орган. Решенията, постановени от апелативни органи, се изпълняват ефективно. В очакване на резултата от обжалването решението на регулаторния орган остава валидно, освен ако не бъдат наложени временни мерки в съответствие с вътрешното право.
 8. Всяка от страните гарантира, че ръководителят на регулаторния орган или, ако е приложимо, членовете на колегиалния орган, който изпълнява тази функция в рамките на регулаторен орган, или техните заместници могат да бъдат освобождавани от длъжност само ако вече не изпълняват условията, които се изискват за изпълнение на техните задължения и които са определени предварително във вътрешното право. Всяко решение за освобождаване от длъжност се оповестява публично в момента на освобождаването от длъжност. Освободеният от длъжност ръководител на регулаторния орган или, ако е приложимо, освободените от длъжност членове на колегиалния орган, който изпълнява тази функция, получават изложение на мотивите и имат право да изискат неговото публикуване, когато иначе това няма да се извърши, при което изложението на мотивите се публикува.
 Член 172
 Разрешение за предоставяне на електронни съобщителни мрежи и услуги
 1. Всяка от страните разрешава предоставянето на електронни съобщителни мрежи или услуги, когато е възможно, с обикновено уведомяване. След уведомяването съответният доставчик на услуги не е задължен да получи изрично решение или друг административен акт от регулаторния орган, преди да упражни правата, произтичащи от разрешението. Правата и задълженията, произтичащи от такова разрешение, се оповестяват публично по лесно достъпен начин. Задълженията са пропорционални на съответната услуга.
 2. При необходимост една от страните може да изисква лиценз за правото на използване на радиочестоти и номера с цел:
 a)
 да се избегнат вредни


text:
смущения;
 б)
 да се гарантира техническото качество на услугата;
 в)
 да се осигури ефикасното използване на радиочестотния спектър; или
 г)
 да се постигнат други цели от общ интерес.
 3. Когато една от страните изисква лиценз, тя:
 a)
 обявява публично всички критерии за издаване на лиценз и разумен срок, който обикновено е необходим за вземане на решение относно дадено заявление за лиценз;
 б)
 при поискване съобщава на заявителя причините за отказ за издаване на лиценз в писмена форма; и
 в)
 предоставя на заявителя възможност да се обърне към апелативен орган при отказ да му бъде издаден лиценз.
 4. Административните разходи, налагани на доставчиците, са обективни, прозрачни, пропорционални и с минимален размер. Административните разходи, налагани от която и да е от страните на доставчиците на услуга или мрежа във връзка с разрешение, посочено в параграф 1, или на лиценз съгласно параграф 2, са ограничени до действителните административни разходи, които обикновено се понасят при управлението, контрола и прилагането на приложимите разрешения и лицензи. Такива административни разходи могат да включват разходи за международно сътрудничество, хармонизация и стандартизация, анализ на пазара, проследяване на съответствието и други видове пазарен контрол, както и регулаторна дейност по подготовката и прилагането на законодателство и административни решения като например решения за достъп и взаимосвързаност.
 Административните разходи, посочени в първа алинея, не включват плащания за търгове, тръжни процедури или други недискриминационни начини за възлагане на концесии или задължителни вноски за предоставяне на универсални услуги.
 Член 173
 Недостиг на ресурси
 1. Разпределението и предоставянето на права за използването на ограничени ресурси, включително радиочестотния спектър, номерата и правата на ползване, се извършват по открит, обективен, навременен, прозрачен, недискриминационен и пропорционален начин. Всяка от страните изготвя процедурите си въз основа на обективни, прозрачни, недискриминационни и обективни критерии.
 2. Текущата ситуация с разпределените честотни ленти се оповестява публично, но не се изисква подробно посочване на радиочестотния спектър, разпределен за специално ползване от държавните органи.
 3. Всяка от страните си запазва правото да установява и прилага мерки за управлението на радиочестотния спектър и на честотите, при които може да се ограничава броят на доставчиците на електронни съобщителни услуги, при условие че това се прави по начин, който е в съответствие с настоящото споразумение. Това право включва възможността за разпределение на честотните ленти, като се вземат предвид актуалните и бъдещите нужди и наличният радиочестотен спектър. Мерките, предприети от някоя от страните за разпределение и предоставяне на радиочестотен спектър и за управление на честоти, не се считат за мерки, които сами по себе си не са в съответствие с членове 144, 149 и 150.
 Член 174
 Достъп и взаимосвързаност
 1. Достъпът и взаимосвързаността се договарят по принцип въз основа на търговски преговори между заинтересованите доставчици.
 2. Всяка от страните гарантира, че всеки доставчик на електронни съобщителни услуги има правото, а при поискване от друг доставчик — и задължението, да договори взаимосвързаност с другия доставчик за целите на предоставянето на обществено достъпни електронни съобщителни мрежи и услуги. Нито една от страните не запазва в сила правни или административни мерки, задължаващи доставчиците, които предоставят достъп или взаимосвързаност, да предлагат на


text:
различните доставчици различни условия за равностойни услуги или да налагат задължения, които не са свързани с предоставяните услуги.
 3. Всяка от страните гарантира, че доставчиците, получили информация от друг доставчик в процеса на договаряне на формалностите за достъп или взаимосвързаност, могат да ползват тази информация единствено за целите, за които тя е предоставена, и зачитат във всеки един момент поверителността на предаваната или съхраняваната информация.
 4. Всяка от страните гарантира, че основният доставчик на нейната територия предоставя достъп до своите основни съоръжения, включително, наред с другото, до мрежови елементи, свързани съоръжения и спомагателни услуги, на доставчици на електронни съобщителни услуги при разумни и недискриминационни (22) условия.
 5. За обществените далекосъобщителни услуги взаимосвързаността с основния доставчик се осъществява в технически пригодна точка в мрежата. Тази взаимосвързаност се осъществява:
 a)
 при недискриминационни ред, условия (включително по отношение на техническите стандарти, спецификациите, качеството и поддръжката) и цени и при качество, което е не по-лошо от осигуряваното за собствените подобни услуги на този основен доставчик или за подобни услуги на несвързани доставчици на услуги или за собствените му дъщерни дружества или други свързани лица;
 б)
 своевременно, при ред, условия (включително по отношение на техническите стандарти, спецификациите, качеството и поддръжката) и основаващи се на разходи цени, които са прозрачни, разумни, вземат предвид икономическата изпълнимост и са необвързани в достатъчна степен, така че доставчикът да не трябва да заплаща за мрежови компоненти или съоръжения, които не са му необходими за предоставяната услуга; и
 в)
 при поискване, в допълнителни точки освен крайните точки на мрежата, предлагани на мнозинството потребители, като се заплащат такси, които отразяват разходите за изграждане на необходимите допълнителни съоръжения.
 6. Всяка от страните гарантира, че процедурите, приложими за взаимосвързаност с основен доставчик, са публично достъпни и че основните доставчици оповестяват публично своите споразумения за взаимосвързаност или, когато е целесъобразно, своите примерни оферти за взаимосвързаност.
 Член 175
 Защитни мерки в областта на конкуренцията спрямо основните доставчици
 Всяка от страните приема или запазва в сила подходящи мерки с цел да не се позволи на доставчици, които самостоятелно или заедно с други се явяват основни доставчици, да участват в насочени срещу конкуренцията практики или да ги продължават. Тези насочени срещу конкуренцията практики включват по-специално:
 a)
 участие в насочено срещу конкуренцията кръстосано субсидиране;
 б)
 използване на получена от конкурентите информация с насочени срещу конкуренцията последици; и
 в)
 несвоевременно предоставяне на други доставчици на услуги на основна техническа информация за основни съоръжения и на информация с търговски характер, която им е необходима, за да предоставят услуги.
 Член 176
 Универсална услуга
 1. Всяка от страните има правото да определя вида на задълженията за универсална услуга, които желае да поддържа.
 2. Тези задължения за универсална услуга не се считат за насочени срещу конкуренцията сами по себе си, при условие че се прилагат по пропорционален, прозрачен, обективен и недискриминационен начин. Уреждането на такива задължения се извършва също така по неутрален по отношение на конкуренцията начин, който е не по-обременяващ от необходимото за вида универсална услуга, определена от страната.
 3. Всички доставчици на електронни съобщителни мрежи или услуги следва да бъдат допуснати да


text:
предоставят универсална услуга. Избирането на доставчици на универсална услуга се извършва чрез ефикасен, прозрачен и недискриминационен механизъм. Когато е необходимо, всяка от страните оценява дали предоставянето на универсална услуга представлява неоправдана тежест за доставчика, избран да предоставя универсалната услуга. Когато това е обосновано на основата на подобно изчисление и като се взема предвид пазарната изгода за даден доставчик, предоставящ универсална услуга, регулаторните органи определят дали е необходимо установяването на механизъм за компенсиране на засегнатия доставчик или за поделяне на нетната себестойност на задълженията, свързани с универсалната услуга.
 Член 177
 Преносимост на номерата
 Всяка от страните гарантира, че доставчиците на обществени електронни съобщителни услуги предвиждат преносимост на номерата при разумни ред и условия.
 Член 178
 Поверителност на информацията
 Всяка от страните гарантира поверителността на електронните съобщения и свързания пренос на данни посредством обществена електронна съобщителна мрежа и обществено достъпни електронни съобщителни услуги, без да налага ограничения на търговията с услуги.
 Член 179
 Уреждане на спорове, свързани с електронни съобщения
 1. Всяка от страните гарантира, че при спор между доставчици на електронни съобщителни мрежи или услуги във връзка с правата и задълженията, произтичащи от настоящия подраздел, съответният регулаторен орган по искане на една от засегнатите страни постановява правнообвързващо решение за уреждане на спора в най-кратки срокове и при всички случаи в рамките на четири месеца, освен при изключителни обстоятелства.
 2. Когато спорът се отнася до трансгранично предоставяне на услуги, съответните регулаторни органи координират своята работа с цел уреждане на спора.
 3. Решението на регулаторния орган е публично, като се отчитат изискванията относно търговската тайна. На засегнатите страни се предоставя пълно изложение на мотивите за решението, както и правото да обжалват това решение в съответствие с член 171, параграф 7.
 4. Посочената в настоящия член процедура не изключва възможността за която и да било от засегнатите страни да заведе дело пред съдилищата.
 Член 180
 Постепенно сближаване
 Страните признават значението на постепенното сближаване на законодателството на Република Армения относно електронните съобщителни мрежи с това на Европейския съюз.
 Подраздел VI
 Финансови услуги
 Член 181
 Приложно поле и определения
 1. Настоящият подраздел се прилага за мерки, които засягат предоставянето на финансови услуги, когато финансовите услуги са либерализирани съгласно раздели Б, В и Г.
 2. За целите на настоящата глава „финансова услуга“ означава всяка услуга от финансов характер, предлагана от доставчик на финансови услуги на една от страните. Финансовите услуги обхващат застрахователни и свързани със застраховането услуги, както и банкови и други финансови услуги.
 3. Застрахователните и свързаните със застраховането услуги, посочени в параграф 2, обхващат:
 a)
 пряко застраховане (включително съзастраховане):
 i)
 животозастраховане; и
 ii)
 застраховане, различно от животозастраховане;
 б)
 презастраховане и ретроцесия;
 в)
 застрахователно посредничество като брокерство и агентство; и
 г)
 услуги, съпътстващи застраховането, например консултантски услуги, актюерски услуги, услуги по оценка на риска и услуги по уреждане на претенции.
 4. Банковите и други финансови услуги (с изключение на застрахователните и свързаните със застраховането услуги), посочени в параграф 2, обхващат:
 a)
 приемане на влогове и други възстановими средства;
 б)
 предоставяне на кредити от всякакъв вид, включително потребителски кредити, ипотечни кредити, факторинг и финансиране на търговски трансакции;


text:
в)
 финансов лизинг;
 г)
 всички услуги по плащания и парични преводи, включително кредитни, разплащателни и дебитни карти, пътнически чекове и платежни нареждания;
 д)
 гаранции и задължения;
 е)
 търговия за собствена сметка или за сметка на клиенти, независимо дали на борсовия или извънборсов пазар или по друг начин със следното:
 i)
 инструменти на паричния пазар (включително чекове, полици, депозитни сертификати);
 ii)
 валутен обмен;
 iii)
 деривати, включително, но не само, фючърси и опции;
 iv)
 валутни и лихвени инструменти, включително продукти като суапи и форуърдни договори;
 v)
 прехвърлими ценни книжа; и
 vi)
 други прехвърлими финансови инструменти и финансови активи, включително благородни метали;
 ж)
 участие в емитирането на всички видове ценни книжа, включително при записване и поемане (независимо дали държавно или частно) и предоставяне на услуги, свързани с такива емисии;
 з)
 парична брокерска дейност;
 и)
 управление на активи, като управление на парични средства или портфолио от ценни книжа, управление на всички форми на колективно инвестиране, управление на пенсионни фондове, поддържане на портфейли, депозитни и доверителни услуги;
 й)
 услуги по сетълмент и клиринг за финансови активи, включително ценни книжа, деривати и други прехвърлими финансови инструменти;
 к)
 предоставяне и предаване на финансова информация и обработка на финансови данни и свързаното с това програмно осигуряване; и
 л)
 консултантски, посреднически и други спомагателни финансови услуги по всички дейности по настоящия параграф, включително услуги, свързани с анализ и оценка на кредитната история, проучвания на инвестиции и портфейли и консултации в тази връзка, както и консултации по придобиването и корпоративното преструктуриране и стратегия.
 5. За целите на настоящия подраздел:
 a)
 „доставчик на финансови услуги“ означава всяко физическо или юридическо лице от една от страните, желаещо да предоставя или предоставящо финансови услуги, но не обхваща държавните органи;
 б)
 „държавен орган“ означава:
 i)
 правителство, централна банка или монетарна институция на една от страните или орган, собственост на някоя от страните или контролиран от нея, който основно е ангажиран с изпълнението на управленски функции или дейности с управленска цел, с изключение на органи, заети по принцип с предлагането на финансови услуги при търговски условия; или
 ii)
 частна организация, изпълняваща функции, обичайно изпълнявани от централна банка или от монетарна институция, при упражняването на тези функции; и
 в)
 „нова финансова услуга“ означава услуга от финансов характер, включително услугите, свързани със съществуващи и нови продукти или с начина, по който се доставя продуктът, която не се предоставя от доставчик на финансови услуги на територията на една от страните, но се предоставя на територията на другата страна.
 Член 182
 Пруденциални мерки
 1. Никоя от разпоредбите на настоящото споразумение не възпрепятства дадена страна да приема или да запазва в сила мерки от пруденциални съображения, като например:
 a)
 защита на инвеститорите, вложителите, титулярите на полици или лицата, в чийто интерес е длъжен да действа доставчикът на финансови услуги; или
 б)
 гарантиране на целостта и стабилността на своята финансова система.
 2. С тези мерки не се налага тежест, по-голяма от необходимата за постигането на техните цели.
 3. Никоя от разпоредбите на настоящото споразумение не може да се тълкува като изискване към страна да разкрива информация относно дейностите и сметките на


text:
отделни потребители или каквато и да била поверителна или защитена информация, с която разполагат държавните органи.
 Член 183
 Ефикасност и прозрачност на регулирането
 1. Всяка от страните полага максимални усилия, за да представи предварително на всички заинтересовани лица всички мерки с общо приложение, които страната предлага да се приемат, за да се предостави възможност на тези лица да представят коментарите си по въпросната мярка. Такива предлагани мерки се представят:
 a)
 посредством официално публикуване; или
 б)
 в друга писмена или електронна форма.
 2. Всяка от страните предоставя на разположение на всички заинтересовани лица своите изисквания относно попълването на заявления във връзка с предоставянето на финансови услуги.
 По искане на заявителя съответната страна го информира относно статуса на неговото заявление. Ако съответната страна изисква допълнителна информация от заявителя, тя го уведомява за това без необосновано забавяне.
 3. Всяка страна полага максимални усилия, за да гарантира, че на нейна територия са въведени и се прилагат договорените на международно равнище стандарти за регулиране и надзор в сектора на финансовите услуги и за борба с укриването и избягването на данъци. Такива международни стандарти са, наред с другото:
 a)
 „Основните принципи на ефективния банков надзор“ на Базелския комитет;
 б)
 „Основните принципи в областта на застраховането“ на Международната асоциация на застрахователните надзорни органи;
 в)
 „Целите и принципите на правната уредба на ценните книжа“ на Международната организация на комисиите за ценни книжа;
 г)
 „Споразумението за обмен на информация по данъчни въпроси“ на ОИСР;
 д)
 „Декларацията относно прозрачността и обмена на информация за данъчни цели“ на Г-20; и
 е)
 „Четиридесетте препоръки за борба срещу изпирането на пари“ и „Деветте специални препоръки срещу финансиране на тероризма“ на Специалната група за финансови действия.
 4. Страните вземат под внимание „Десетте ключови принципа за обмен на информация“, приети от финансовите министри на държавите от Г-7, и полагат максимални усилия да прилагат тези принципи при двустранните си контакти.
 Член 184
 Нови финансови услуги
 Всяка от страните разрешава на доставчици на финансови услуги от другата страна да предоставят нови финансови услуги, подобни на услугите, които тази страна би разрешила да бъдат предоставяни от собствените ѝ доставчици на финансови услуги съгласно собственото ѝ законодателство при подобни обстоятелства. Всяка страна може да определи правната форма, под която услугата да бъде предоставяна, и да изисква разрешение за предоставянето на услугата. Когато се изисква подобно разрешение, решението за него се взема в разумен срок, като разрешението може да бъде отказано само по пруденциални съображения в съответствие с член 182.
 Член 185
 Обработка на данни
 1. Всяка страна позволява на даден доставчик на финансови услуги на другата страна да предава информация в електронен или друг формат, на и извън нейната територия, за целите на обработката на данни, когато такава обработка се налага в рамките на обичайната дейност на доставчика на финансови услуги.
 2. Параграф 1 не ограничава правото на страните да защитават личните данни и неприкосновеността на личния живот, доколкото това право не се използва за заобикаляне на разпоредбите на настоящото споразумение.
 3. Всяка от страните приема или запазва подходящи гаранции за опазване на неприкосновеността на личния живот и на


text:
основните права и свободи на гражданите, по-специално по отношение на предаването на лични данни.
 Член 186
 Специални изключения
 1. Никоя от разпоредбите на настоящата глава не се тълкува по начин, който може да попречи на някоя от страните, включително на нейните държавни органи, да разполага с изключителните правомощия да извършва или предоставя на своята територия дейности или услуги, представляващи част от обществена пенсионна схема или от законоустановена система за социална сигурност, освен когато във вътрешната нормативна уредба на страната е предвидено, че тези дейности могат да бъдат извършвани от доставчици на финансови услуги в конкуренция с държавни органи или частни институции.
 2. Никоя от разпоредбите на настоящото споразумение не се прилага по отношение на дейности, извършвани от централна банка или монетарна институция, или от друг държавен орган при осъществяване на монетарна или свързана с валутния курс политика.
 3. Никоя от разпоредбите на настоящата глава не се тълкува по начин, който може да попречи на някоя от страните, включително на нейните държавни органи, да разполага с изключителните правомощия да извършва или предоставя на своя територия дейности или услуги за сметка на или обезпечени със, или посредством ползването на финансови средства на страната или нейните държавни органи.
 Член 187
 Саморегулиращи се организации
 Когато някоя от страните изисква членство или участие във, или достъп до саморегулиращ се орган, борса или пазар на ценни книжа или на фючърси, клирингова агенция или друга организация или сдружение, за да могат доставчиците на финансови услуги от другата страна да предоставят финансови услуги при еднакви условия с доставчиците на финансови услуги от тази страна, или когато страната предоставя пряко или непряко на тези субекти привилегии или предимства за предоставянето на финансови услуги, тази страна гарантира спазването на задълженията, установени в членове 144 и 150.
 Член 188
 Клирингови и платежни системи
 При реда и условията за предоставяне на национално третиране, посочени в членове 144 и 150, всяка от страните предоставя на доставчиците на финансови услуги на другата страна, установени на нейна територия, достъп до платежните и клиринговите системи, управлявани от държавни органи, както и до официалните механизми за финансиране и рефинансиране, които са на разположение в хода на обичайната дейност. Настоящият член няма за цел да предоставя достъп до инструменти на кредитора от последна инстанция на някоя от страните.
 Член 189
 Финансова стабилност и регулиране на финансовите услуги в Република Армения
 Страните признават значението на подходящото регулиране на финансовите услуги за осигуряване на финансова стабилност, справедливи и ефикасни пазари и закрила на инвеститорите, вложителите, титулярите на полици и лицата, в чийто интерес е длъжен да действа доставчикът на финансови услуги. За такова регулиране на финансовите услуги международните стандарти за най-добри практики предоставят цялостна база за сравнение, по-специално по начина, по който те са въведени в Европейския съюз. В този контекст Република Армения трябва да сближи своето регулиране на финансовите услуги със законодателството на Европейския съюз по целесъобразен начин.
 Подраздел VII
 Транспортни услуги
 Член 190
 Приложно поле и цели
 В настоящия подраздел са установени принципите относно либерализирането на международните транспортни услуги съгласно раздели Б, В и Г.
 Член 191
 Определения


text:
1. За целите на настоящия подраздел и раздели Б, В и Г:
 a)
 „международен морски транспорт“ означава дейности по превоз от врата до врата, както и мултимодален превоз, което представлява превоз на стоки при ползването на повече от един вид транспорт, включващ пътуване по море, с единен транспортен документ, като за тази цел е включено право на пряко договаряне с доставчиците на други видове транспорт;
 б)
 „услуги по обработка на товари за морски транспорт“ означава дейности, упражнявани от пристанищни дружества, в това число от оператори на терминали, но невключващи преките дейности на докерите, когато тези работници са организирани независимо от пристанищното дружество или дружеството оператор на терминал. Обхванатите дейности включват организацията и надзора на:
 i)
 товаренето или разтоварването на товари на или от кораб;
 ii)
 закрепването или освобождаването на товари;
 iii)
 приемането или предаването и съхраняването на товари преди изпращането им или след разтоварването им;
 в)
 „услуги по митническо оформяне“, наричани също „услуги по митническо посредничество“, означава дейности, изразяващи се в изпълняването от името на друга страна на митническите формалности относно вноса, износа или посредством превоза на товари, независимо от това дали тази услуга представлява основната дейност на доставчика на услуги или е обичайно допълнение на основната му дейност;
 г)
 „услуги по подреждане и складиране на контейнери“ означава дейности, изразяващи се в съхраняване на контейнери, независимо дали в пристанищните райони или на сушата, с цел уплътняване или демонтиране, поправка и предоставянето им за изпращане като товари;
 д)
 „услуги на морски агенции“ означава дейности, които се състоят в представляване, в рамките на дадена географска зона, в качеството на агент на търговските интереси на една или няколко морски линии или корабоплавателни дружества за следните цели:
 i)
 маркетинг и продажба на услуги за морски транспорт и на свързани услуги, от оформяне на офертата до фактурирането, както и издаване на коносаменти от името на дружествата, покупка и препродажба на необходимите свързани услуги, подготовка на документите и предоставяне на необходимата търговска информация; и
 ii)
 организиране, от името на дружествата, на временния престой на кораба или поемането на товари при необходимост;
 е)
 „спедиционни услуги“ означава дейности, състоящи се в организирането и контрола на дейностите по превоз от името на изпращачите, посредством придобиване на транспортни и свързани услуги, изготвяне на документи и предоставяне на необходимата търговска информация; и
 ж)
 „услуги за фидерни превози“ означава предварителното и последващото транспортиране на международни товари по море, предимно в контейнери, между пристанища, намиращи се в една от страните.
 2. В областта на международния морски транспорт страните се ангажират да осигуряват ефективното прилагане на принципа за неограничен достъп до товари на търговска основа, свобода на предоставяне на международни морски услуги, както и национално третиране в рамките на предоставянето на тези услуги.
 3. С оглед на съществуващите равнища на либерализация между страните в областта на международния морски транспорт всяка от страните:
 a)
 прилага ефективно принципа за неограничен достъп до международните пазари на морски транспорт и търговски пътища на основата на пазарни и недискриминационни принципи; и
 б)
 предоставя на корабите, плаващи под знамето на другата страна или експлоатирани от доставчици на услуги на другата


text:
страна, третиране, което е не по-малко благоприятно от предоставеното на собствените ѝ кораби по отношение на, наред с другото, достъпа до пристанищата, използването на инфраструктурата и допълнителните морски услуги на пристанищата, както и налозите и таксите, свързани с тях, митническите съоръжения, предоставянето на корабни стоянки и на съоръженията за товарене и разтоварване.
 4. Когато прилага принципите, посочени в параграф 3, всяка от страните:
 a)
 не въвежда клаузи за разпределяне на превоза на товари в последващи споразумения с трети държави относно международните морски транспортни услуги, включително отнасящи се до търговията със сухи и течни насипни товари и редовните търговски линии, и прекратява в разумен срок действието на подобни клаузи за разпределяне на превоза на товари, които са включени в предходни споразумения; и
 б)
 след влизане в сила на настоящото споразумение премахва и се въздържа от въвеждането на едностранни мерки и на административни, технически и други пречки, които могат да представляват прикрито ограничение или да имат дискриминационен ефект за свободното предлагане на услуги в сферата на международния морски транспорт.
 5. Всяка от страните позволява на доставчиците на услуги по международен морски транспорт на другата страна да се установят на собствената ѝ територия при условия на установяване и упражняване на дейност, които са не по-малко благоприятни от предоставените на собствените ѝ доставчици на услуги или на тези на която и да е трета държава, в случай че последните са по-благоприятни.
 6. Всяка от страните предоставя на доставчиците на услуги в сферата на международния морски транспорт на другата страна при разумни и недискриминационни ред и условия следните услуги на пристанището: корабоводене, теглене на буксир и помощ от влекач, зареждане с провизии, зареждане с гориво и вода, събиране на отпадъци и унищожаване на баласта, услуги на пристанищната управа, навигационно осигуряване, съоръжения за ремонт при спешни случаи, услуги по хвърляне на котва и акостиране, както и оперативни наземни услуги, необходими за експлоатацията на корабите, включително комуникации и снабдяване с вода и електричество.
 7. Всяка от страните позволява движението на оборудване като празни контейнери, които не се превозват като товар срещу заплащане, между пристанищата на Република Армения или между пристанищата на държава членка.
 8. Всяка от страните, с разрешението на компетентния орган, позволява на доставчиците на услуги в областта на международния морски транспорт на другата страна да предоставят услуги по фидерни превози между своите национални пристанища.
 Член 192
 Постепенно сближаване
 Страните признават значението на постепенното сближаване на законодателството на Република Армения относно транспортните услуги с това на Европейския съюз.
 Раздел Е
 Електронна търговия
 Подраздел I
 Общи разпоредби
 Член 193
 Цел и принципи
 1. Като признават, че електронната търговия увеличава възможностите за търговия в голям брой сектори, страните се стремят да насърчават развитието на електронната търговия помежду си, по-специално като си сътрудничат по въпроси, възникващи във връзка с електронната търговия, съобразно разпоредбите на настоящата глава.
 2. Страните се споразумяват, че развитието на електронната търговия трябва да протича по начин, напълно съвместим с най-високите международни стандарти за защита на данните, за да бъде спечелено доверието на ползвателите на електронната търговия.
 3. Страните разглеждат електронните предавания като предоставяне на услуги


text:
по смисъла на раздел В, което не може да се облага с мита.
 Член 194
 Аспекти на регулирането на електронната търговия
 1. Страните провеждат непрекъснат диалог по въпроси от регулаторен характер, свързани с електронната търговия. Този диалог засяга, наред с другото, следните въпроси:
 a)
 признаването на удостоверенията за електронен подпис, издадени на граждани, и улесняването на трансграничното предоставяне на услуги по сертифициране;
 б)
 отговорността на посредниците при предоставянето на услуги по отношение на предаването или съхранението на информация:
 i)
 третирането на непоискани електронни търговски съобщения; и
 ii)
 защитата на потребителите в сферата на електронната търговия; и
 в)
 всички други въпроси от значение за развитието на електронната търговия.
 2. Такъв диалог може да се осъществява посредством обмен на информация за законодателството на всяка страна по въпросите, посочени в параграф 1, както и за прилагането на това законодателство.
 Подраздел II
 Отговорност на доставчиците на услуги, действащи като посредници
 Член 195
 Използване на услугите на посредници
 Страните признават, че услугите на посредници могат да се използват от трети лица за извършване на действия, нарушаващи съответното им вътрешно законодателство. С цел да вземе предвид тази възможност, всяка от страните приема или запазва в сила посочените в настоящия подраздел мерки във връзка с отговорността, насочени към доставчиците на услуги, действащи като посредници.
 Член 196
 Отговорност на доставчиците на услуги, действащи като посредници: „обикновен пренос“
 1. Когато се предоставя услуга на информационното общество, която се състои в пренос по съобщителна мрежа на информация, предоставена от получател на услугата, или в предоставяне на достъп до съобщителна мрежа, всяка от страните гарантира, че доставчикът на услугата не носи отговорност за пренесената информация, при условие че той:
 a)
 не започва преноса на информация;
 б)
 не подбира получателя на пренасяната информация; и
 в)
 не подбира или не променя информацията, която се съдържа в преноса.
 2. Действията по пренос и предоставяне на достъп, посочени в параграф 1, включват автоматично, междинно и временно съхраняване на предаваната информация, доколкото то се извършва с единствената цел за осъществяване на преноса на информация по съобщителната мрежа и при условие че информацията не се съхранява за срок, по-дълъг от разумно необходимия за този пренос.
 3. Настоящият член не засяга възможността съдебен или административен орган да изисква, в съответствие с правната система на съответната страна, доставчикът на услуги да прекрати или предотврати нарушение.
 Член 197
 Отговорност на доставчиците на услуги, действащи като посредници: „кеширане“
 1. Когато се предоставя услуга на информационното общество, която се състои в пренос по съобщителна мрежа на информация, предоставяна от получател на услугата, всяка от страните гарантира, че доставчикът на услуги не носи отговорност за автоматичното, междинното и временното съхраняване на тази информация, което се извършва с единствената цел да се подобри ефективността на по-нататъшния пренос на информация до други получатели на услугата по тяхна заявка, при условие че доставчикът:
 a)
 не променя информацията;
 б)
 спазва условията за достъп до информацията;
 в)
 спазва правилата за актуализиране на информацията, определени по начин, който е широко признат и използван от отрасъла;
 г)
 не пречи на законното използване на широко призната и използвана от отрасъла технология


text:
за получаване на данни за използването на информацията; и
 д)
 действа бързо за отстраняване или блокиране на достъпа до съхранена от него информация, след като е узнал факта, че информацията в първоначалния източник на преноса е премахната от мрежата или достъпът до нея е блокиран или че съдебен или административен орган е разпоредил такова премахване или блокиране.
 2. Настоящият член не засяга възможността съдебен или административен орган да изисква от доставчика на услуги да прекрати или предотврати нарушение в съответствие с правната система на всяка от страните.
 Член 198
 Отговорност на доставчиците на услуги, действащи като посредници: „съхраняване на информация“
 1. Когато се предоставя услуга на информационното общество, която се състои в съхраняване на информация, предоставяна от получателя на услугата, страните гарантират, че доставчикът на услуги не носи отговорност за информацията, съхранена по молба на получателя на услугата, при условие че доставчикът:
 a)
 няма сведения за незаконна дейност или информация, а във връзка с претенции за вреди не е запознат с факти или обстоятелства, от които да е видна незаконната дейност или информация; или
 б)
 при получаването на такива сведения или запознаването с такива факти действа бързо за премахването или за блокирането на достъпа до информацията.
 2. Параграф 1 не се прилага в случаите, когато получателят на услугата действа под ръководството или под контрола на доставчика.
 3. Настоящият член не засяга възможността съдебен или административен орган да изисква от доставчика на услуги да прекрати или предотврати нарушение в съответствие с правната система на всяка от страните, нито възможността дадена страна да предвиди процедури, които уреждат премахването или блокирането на достъпа до информация.
 Член 199
 Отсъствие на общо задължение за контрол
 1. Страните не налагат на доставчиците, които предоставят услугите, посочени в членове 196, 197 и 198, общо задължение да контролират информацията, която пренасят или съхраняват, нито общо задължение да търсят активно факти или обстоятелства, сочещи извършването на незаконна дейност.
 2. Всяка от страните може да установи задължения за доставчиците на услуги на информационното общество за бързо информиране на компетентните публични органи за предприети предполагаеми незаконни действия или информация, предоставена от получателите на техните услуги, или задължения за предаване на компетентните органи, по тяхно искане, на информация, която позволява идентифицирането на получатели на техните услуги, с които те имат договори за съхраняване на данни.
 Раздел Ж
 Изключения
 Член 200
 Общи изключения
 1. Без да се засягат общите изключения, предвидени в настоящото споразумение, за настоящата глава се прилагат изключенията, посочени в параграфи 2 и 3.
 2. При спазване на изискването подобни мерки да не се прилагат по начин, който би представлявал средство за произволна или неоправдана дискриминация между държави, в които преобладават сходни условия, или средство за прикрито ограничаване на установяването или трансграничното предоставяне на услуги, никоя от разпоредбите на настоящата глава не се тълкува по начин, който да възпрепятства някоя от страните да приемат и прилагат мерки, които са:
 a)
 необходими за защита на обществената сигурност или обществения морал или за поддържане на обществения ред;
 б)
 необходими за опазване живота или здравето на хората, животните или растенията;
 в)
 свързани с опазването


text:
на изчерпаеми природни ресурси, ако тези мерки се прилагат заедно с ограничения по отношение на вътрешните предприемачи или вътрешното предоставяне или потребление на услуги;
 г)
 необходими за опазването на национални богатства с художествена, историческа или археологическа стойност;
 д)
 необходими за осигуряване на спазването на законови или подзаконови нормативни актове, които не са в противоречие с настоящата глава, включително тези, които се отнасят до:
 i)
 предотвратяването на заблуждаващи и измамни практики или до справянето с последиците от неизпълнение на договори;
 ii)
 защитата на неприкосновеността на личния живот на гражданите във връзка с обработката и разпространението на лични данни и защитата на поверителността на сведения и сметки на гражданите; или
 iii)
 безопасността; или
 е)
 в противоречие с членове 144 и 150, при условие че разликата в третирането цели да се осигури ефективното или справедливото облагане с преки данъци или събирането им във връзка със стопански дейности, предприемачи или доставчици на услуги на другата страна (23).
 3. Настоящата глава и приложение VIII към настоящото споразумение не се прилагат за съответните системи за социална сигурност на страните, нито за дейностите на територията на всяка от страните, които — макар и понякога — са свързани с упражняването на държавна власт.
 Член 201
 Данъчни мерки
 Третирането като най-облагодетелствана нация, предоставено в съответствие с настоящата глава, не се прилага за данъчното третиране, което страните предоставят или ще предоставят в бъдеще въз основа на споразумения между страните, целящи избягването на двойно данъчно облагане.
 Член 202
 Изключения във връзка със сигурността
 Никоя от разпоредбите на настоящото споразумение не се тълкува като:
 a)
 изискваща от която и да било страна да предоставя информация, чието разкриване тя счита за противоречащо на основните ѝ интереси за сигурност;
 б)
 възпрепятстваща дадена страна да предприеме действие, което тя счита за необходимо за защитата на основните ѝ интереси за сигурност:
 i)
 свързано с производството или търговията с оръжия, боеприпаси или военно оборудване;
 ii)
 отнасящо се до икономически дейности, извършвани пряко или косвено с цел снабдяване на военна структура;
 iii)
 отнасящо се до материали, свързани с ядрения разпад или ядрения синтез, или материалите, от които те се извличат; или
 iv)
 предприето по време на война или друго извънредно положение в международните отношения; или
 в)
 възпрепятстваща някоя от страните да предприеме действие в изпълнение на своите задължения, които тя е приела с оглед на поддържането на международния мир и сигурност.
 Раздел З
 Инвестиции
 Член 203
 Преглед
 С цел да се улеснят двустранните инвестиции, страните извършват съвместно преглед на средата и правната уредба във връзка с инвестициите не по-късно от три години след влизането в сила на настоящото споразумение и на редовни интервали от време след това. Въз основа на този преглед те обмислят възможността за започване на преговори с цел допълване на настоящото споразумение с разпоредби относно инвестициите, включително за защита на инвестициите.
 ГЛАВА 6
 Текущи плащания и движение на капитали
 Член 204
 Текущи плащания
 Страните не налагат ограничения и разрешават извършването на всички плащания и парични преводи между Европейския съюз и Република Армения по текущата сметка на платежния баланс в свободно конвертируема валута в съответствие с


text:
Учредителния договор на Международния валутен фонд.
 Член 205
 Движение на капитали
 1. По отношение на операциите по капиталовата и финансовата сметка на платежния баланс от датата на влизане в сила на настоящото споразумение страните осигуряват свободното движение на капитали, свързани с преки инвестиции (24), направени в съответствие с правото на приемащата държава и в съответствие с разпоредбите на глава 5, а също и с ликвидацията или репатрирането на такива инвестирани капитали и на всяка печалба, произтичаща от тях.
 2. По отношение на операции по капиталовата и финансовата сметка на платежния баланс, които не са обхванати от параграф 1, от датата на влизане в сила на настоящото споразумение и без да се засягат другите му разпоредби, всяка от страните осигурява свободното движение на капитали във връзка със:
 a)
 кредити за търговски сделки, включително предоставяне на услуги, в които участва местно лице от една от страните;
 б)
 финансови заеми и кредити, направени от инвеститори от другата страна; и
 в)
 капиталово участие в юридическо лице по смисъла на член 142, без намерение за установяване или поддържане на трайни икономически връзки.
 3. Без да се засягат други разпоредби на настоящото споразумение, страните не въвеждат нови ограничения върху движението на капитали и текущите плащания между лица, пребиваващи в Европейския съюз и Република Армения, и не придават по-ограничителен характер на съществуващите вече договорености.
 Член 206
 Изключения
 С оглед на изискването подобни мерки да не се прилагат по начин, който би представлявал средство за произволна или неоправдана дискриминация между държави, в които преобладават сходни условия, или средство за прикрито ограничаване на движението на капитали, никоя от разпоредбите на настоящата глава не се тълкува по начин, който да възпрепятства страните да приемат или прилагат мерки, които са:
 a)
 необходими за защита на обществената сигурност или обществения морал или за поддържане на обществения ред; или
 б)
 необходими за осигуряване на спазването на законови или подзаконови нормативни актове, които не са в противоречие с разпоредбите на настоящия раздел, включително тези, които се отнасят до:
 i)
 предотвратяването на престъпления, заблуждаващи и измамни практики или които са необходими за справянето с последиците от неизпълнение на договори като несъстоятелност, неплатежоспособност и защита правата на кредиторите;
 ii)
 мерки, приети или запазени с цел гарантиране на целостта и стабилността на финансовата система на съответната страна;
 iii)
 емитирането, търговията или сделките с ценни книжа, опции, фючърси или други деривати;
 iv)
 финансовото отчитане или документирането на паричните преводи, когато това е необходимо за подпомагането на правоприлагащите или финансовите регулаторни органи; или
 v)
 осигуряване на изпълнението на разпореждания или съдебни решения в съдебни или административни производства.
 Член 207
 Защитни мерки
 Когато при изключителни обстоятелства са налице сериозни затруднения — в случая на Република Армения по отношение на прилагането на политиката на обменни курсове или на паричната политика или в случая на Европейския съюз по отношение на действието на икономическия и паричен съюз — или когато една от страните изпитва сериозни затруднения във връзка с платежния баланс или външното финансиране, или когато е налице опасност от възникването на такива затруднения, засегнатата страна може да предприеме строго необходими защитни мерки


text:
по отношение на движението на капитали, плащанията или паричните преводи между Европейския съюз и Република Армения със срок на прилагане от не повече от една година. Страната, която приема или запазва защитни мерки, веднага уведомява другата страна за приемането на защитни мерки и представя във възможно най-кратък срок график за тяхното премахване.
 Член 208
 Улесняване
 Страните провеждат взаимни консултации за улесняване на движението на капитали между тях с цел насърчаване на постигането на целите на настоящото споразумение.
 ГЛАВА 7
 Интелектуална собственост
 Раздел А
 Цели и принципи
 Член 209
 Цели
 Целите на настоящата глава са:
 a)
 улесняване на производството и пускането на пазара на иновативни и творчески продукти между страните, като по този начин се допринася за изграждането на по-устойчива и приобщаваща икономика във всяка от тях; и
 б)
 постигане на адекватно и ефективно равнище на закрила и прилагане на правата върху интелектуалната собственост.
 Член 210
 Естество и обхват на задълженията
 1. Страните гарантират адекватното и ефективното прилагане на международните договори в сферата на интелектуалната собственост, по които са страни, включително Споразумението на СТО за свързаните с търговията аспекти на правата върху интелектуалната собственост (наричано по-нататък „Споразумението ТРИПС“), включено в приложение 1В към Споразумението за СТО. Настоящата глава допълва и уточнява допълнително правата и задълженията между страните по настоящото споразумение съгласно Споразумението ТРИПС и други международни договори в сферата на интелектуалната собственост.
 2. За целите на настоящото споразумение понятието „интелектуална собственост“ се отнася най-малко до всички категории интелектуална собственост, посочени в раздел Б на настоящата глава.
 3. Закрилата на интелектуалната собственост включва закрилата срещу нелоялна конкуренция, както е посочено в член 10-второ от Парижката конвенция за закрила на индустриалната собственост от 1883 г., последно преработена със Стокхолмския акт от 1967 г. (наричана по-нататък „Парижката конвенция от 1967 г.“).
 Член 211
 Изчерпване на правата
 Всяка от страните създава режим за национално или регионално изчерпване на правата върху интелектуална собственост.
 Раздел Б
 Стандарти относно правата върху интелектуална собственост
 Подраздел I
 Авторско право и сродни права
 Член 212
 Предоставена закрила
 1. Страните спазват правата и задълженията, посочени в:
 a)
 Бернската конвенция за закрила на литературните и художествените произведения (наричана по-нататък „Бернската конвенция“);
 б)
 Римската конвенция за закрила на изпълнителите, продуцентите на звукозаписи и излъчващите организации (наричана по-нататък „Римската конвенция“);
 в)
 Споразумението ТРИПС;
 г)
 Договора за авторското право на Световната организация за интелектуална собственост (ДАП); и
 д)
 Договора на Световната организация за интелектуална собственост за изпълненията и звукозаписите (ДИЗ).
 2. Страните полагат всички разумни усилия за присъединяване към Договора от Пекин относно аудиовизуалните изпълнения.
 Член 213
 Автори
 Всяка от страните предвижда по отношение на авторите изключителното право да разрешават или забраняват:
 a)
 прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на техните произведения;
 б)
 всяка форма на публично разпространение, чрез продажба или по друг начин, на оригинала на техните произведения или на копия от него;
 в)
 всяко публично разгласяване на техните произведения по жичен или безжичен път, включително публичното разпространение на техни произведения по такъв начин, че всеки да може


text:
да има достъп до тях от място и по време по свой избор; и
 г)
 отдаването под наем или вземането под наем на оригинала или копия на техните произведения.
 Член 214
 Изпълнители
 Всяка от страните предвижда по отношение на изпълнителите изключителното право да разрешават или забраняват:
 a)
 записване (25) на техните изпълнения;
 б)
 прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на записи на техните изпълнения;
 в)
 публичното разпространение, чрез продажба или по друг начин, на записи на техните изпълнения;
 г)
 публичното разпространение по жичен или безжичен път на записи на техните изпълнения по такъв начин, че всеки да може да има достъп до тях от място и по време по свой избор;
 д)
 излъчването по безжичен път и публичното разпространение на техните изпълнения, освен ако самото изпълнение вече представлява излъчено изпълнение или е създадено чрез записване; и
 е)
 отдаването под наем или вземането под наем на записи на техните изпълнения.
 Член 215
 Продуценти на звукозаписи
 Всяка от страните предвижда по отношение на продуцентите на звукозаписи изключителното право да разрешават или забраняват:
 a)
 прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на техните звукозаписи;
 б)
 публичното разпространение, чрез продажба или по друг начин, на техните звукозаписи, включително копия;
 в)
 публичното разпространение по жичен или безжичен път на техните звукозаписи по такъв начин, че всеки да може да има достъп до тях от място и по време по свой избор; и
 г)
 отдаването под наем или вземането под наем по отношение на техните звукозаписи.
 Член 216
 Излъчващи организации
 Всяка от страните предвижда по отношение на излъчващите организации изключителното право да разрешават или забраняват:
 a)
 записите на техните предавания, независимо от това дали тези предавания се излъчват по жичен или безжичен път, включително чрез кабел или спътник;
 б)
 прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на записи на техните предавания, независимо от това дали тези предавания се излъчват по жичен или безжичен път, включително чрез кабел или спътник;
 в)
 публичното разпространение по жичен или безжичен път на записи на техните изпълнения по такъв начин, че всеки да може да има достъп до тях от място и по време по свой избор;
 г)
 публичното разпространение, чрез продажба или по друг начин, на записи на техните предавания; и
 д)
 повторното излъчване на техните предавания по безжичен път и публичното разпространение на техните предавания, ако това разпространение се извършва на места, достъпни за обществеността срещу заплащането на входна такса.
 Член 217
 Излъчване и публично разгласяване
 Всяка от страните предоставя право на едно справедливо възнаграждение, което ползвателят заплаща на изпълнителите и на продуцентите на звукозаписи, ако публикуван с търговска цел звукозапис или възпроизвеждането на такъв звукозапис се използва за излъчване по безжичен път или за какъвто и да е вид публично разгласяване. Всяка от страните гарантира, че това възнаграждение се